Jos jäät työttömäksi - meta.default.title
Näin haet turvaa työttömyyden aikana
Ansiopäivärahaa voi saada vasta sen jälkeen, kun olet ilmoittautunut TE-toimistoon työttömäksi työnhakijaksi. Tee siis ilmoitus viimeistään ensimmäisenä työttömyys-/lomautuspäivänä. Helpoiten se onnistuu TE-toimiston nettisivujen kautta. Ilmoittautumista ei saa voimaan takautuvasti, joten älä unohda sitä.
Kun ilmoittaudut työnhakijaksi TE-toimiston verkkopalvelussa, varmista että teet myös palvelutarvearvion sekä suunnitelmaehdotuksen. Ilman niitä työnhakusi päättyy muutaman päivän sisällä ilmoittautumisesta.
Kun työttömyyttä tai lomautusta on kestänyt kaksi viikkoa, voit laittaa meille ensimmäisen päivärahahakemuksen. Kätevimmin se käy OmaYTK -palvelussa. Palvelu neuvoo ja opastaa sinua hakemuksen täyttämisessä sekä tarvittavien liitteiden lisäämisessä.
Katso tarkemmat ohjeet päivärahan saamiseksi
Nyt voit keskittyä tärkeimpään - uuden työn etsimiseen. Me käsittelemme päivärahahakemuksesi mahdollisimman pian. Mikäli hakemuksestasi puuttuu olennaisia liitteitä, pyydämme ne sinulta ensi tilassa. Muista, että YTK:n täysjäsenenä sinulla on myös mahdollisuus hyödyntää työllistymistä edistäviä jäsenpalveluitamme esim. osallistumalla Rekrypäivään tai hankkimalla työnhaun verkkovalmennusta jäsenetuhintaan.
Kuka voi saada ansiopäivärahaa ja kuka ei?
Ansiopäivärahan saamiseen liittyy tiettyjä edellytyksiä ja esteitä. Kun haet päivärahaa, me tarkastamme ne puolestasi.
Keskeisin edellytys ansiopäivärahaoikeudelle on se, että olet ennen työttömyyttä täyttänyt 26 kalenteriviikon työssäoloehdon.
Ansiopäiväraha on tarkoitettu turvaamaan toimeentulosi työttömyyden aikana. Siksi ansiopäivärahaa ei välttämättä voida maksaa, jos sinulla on muita tuloja. Ansiopäivärahalla on myös tarkoitus tukea työnhakuasi. TE-toimisto auttaa tässä. Jos laiminlyöt työnhaun, voi TE-toimisto katsoa, ettei sinulla ole enää oikeutta työttömyysetuuteen.
Ansiopäivärahan ja vuorottelukorvauksen suuruus riippuu aiemmista tuloistasi.
Tilillesi maksettavaan summaan vaikuttavat
mahdolliset työttömyyden aikaiset tulot
sinulle mahdollisesti maksettavat muut sosiaalietuudet
huollettavien lasten lukumäärä
Arvioi korvauksen määrä laskurillamme
OmaYTK:ssa voit myös tarkistaa hakemuksesi tilan, päivittää yhteystietosi ja ottaa meihin yhteyttä, jos sinulla on kysyttävää. Lisäksi kaikki hakemukset, päätökset, maksuilmoitukset ja viestit säilyvät siellä hyvässä tallessa.
Kun käytät OmaYTK:ta, on meillä paras mahdollisuus käsitellä asiasi nopeasti.
OmaYTK:n kirjautumis- ja käyttöohjeet
Kirjaudu OmaYTK:hon
Miten nopeasti ansiopäivärahaa saa?
Olemme keskittyneet toiminnassamme siihen, että voimme maksaa etuudet nopeassa tahdissa. Parhaimmillaan rahat ovat tililläsi jo parissa päivässä. Tällöin on kyse jatkohakemuksesta, joka voidaan käsitellä automaattisesti.
Katso laskurista, millaisen aikataulun voimme sinulle luvata.